Беслъэнейм и бгырыпх фIыцIэ
Урысейм Каратэ-до кёкусинкаймкIэ и федерацэм и президент Слипенчук Михаил къэралпсо «ЩIымахуэ еджапIэ-2019»-м ди лъахэгъу Беслъэней Къантемыр иджыблагъэ къыщритыжащ Японием щагъэхьэзыра бгырыпх фIыцIэр.
Бгырыпх фIыцIэ зыхуагъэфащэхэр каратэ-до кёкусинкаймкIэ ехъулIэныгъэ инхэр зиIэхэращ. Абы ехьэлIа къэпщытэныгъэхэм нэгъабэ мэкъуауэгъуэм (июным) и 30-м зэхэта «Гъэмахуэ еджапIэ-2018»-м Беслъэней Къантемыр пхыкIащ. НэхъапэжкIэ, мэлыжьыхьым (апрелым) и 27-м, Урысей Федерацэм СпортымкIэ и министерствэм унафэ къыдигъэкIат ди лъахэгъу щIалэм бгырыпх фIыцIэ къызэрыратынумкIэ.
Илъэс пщыкIутхум щIигъуауэ Беслъэней Къантемыр каратэ-до кёкусинкайм хэтщ. А зэманым къриубыдэу ар щэнейрэ Урысей Федерацэм и чемпион хъуащ, дунейпсо зэпеуэм щынэхъыфIахэм ящыщащ, зэхьэзэхуэ куэдым щытекIуащ. А зэман кIыхьым къриубыдэу абы сыт щыгъуи и гъусащ и тренер гъуэзэджэ Зрум Аскэр. Аращ и ехъулIэныгъэхэр зи фIыгъэу къилъытэр Къантемыр.
Бгырыпх фIыцIэ къызэрыхуагъэфэщар спортым щигъуэта иужьрей дэрэжэгъуэу къилъытэркъым Беслъэнейм. Абы иджыри мурад инхэр иIэщ.
— КъытщIэхъуэ щIэблэр зыдэплъеифын цIыху нэхъыбэ щыIэну сыхуейщ, — жеIэ Къантемыр. — Дэ ди къалэныр абыхэм щапхъэ дахуэхъунырщ, ди зэфIэкIыр ябгъэдэтлъхьэнырщ.
Темыр Дисанэ.
